TV2 Nord erfarer, at en lokal investor vil overtage den økonomisk trængte 1. divisionsklub.

Inden der fredag morgen skal afholdes et netværksmøde omkring Jammerbugt FC klokken halv otte, har en lokal meldt sig på banen som køber, erfarer TV2 Nord. Mødet har udviklet sig til lidt af et krisemøde, hvor flere lokale har meldt, at de vil møde op og kræve deres tilgodehavender hos klubben. Rigmanden, der er interesseret i at købe, har taget kontakt til Jammerbugt FC's nuværende ejer, Klaus-Dieter Müller, som kræver over en million euro for klubben. Den lokale investor er af den opfattelse, at det er skudt langt over målet for en klub, der er så økonomisk trængt. TV2 Nord følger dagens møde og følger op på købstilbuddet. Har ikke betalt regningerne TV2 Nord har i de seneste dage fortalt om økonomiske problemer i Jammerbugt FC. Klubben skylder penge til flere lokale erhvervsdrivende - blandt andre en slagter og et busselskab for mad til spillerne og kørsel til udekampe. Klaus-Dieter Müller, som købte klubben i maj sidste år, har heller ikke betalt sine regninger i Jetsmark Idrætscenter, hvor flere af spillerne har boet. Det førte torsdag til, at han flyttede spillerne til et nyt sted, da idrætscenteret havde truet med at sætte dem på gaden. Jammerbugt FC ligger på sidstepladsen i nedrykningsspillet i 1. division og har fem point op til nedrykningsstregen. Hør mere om netværksmødet her: